კალოოკანი

კალოოკანი (ოფიციალურო ნოღა კალოოკანი; ტაგალ. Lungsod ng Calooca) — მაართა კლასიშ მაღალურბანიზაცილი ნოღა ფილიპინეფს, ნანანოღაშ რეგიონს. 2015 წანაშ ეჭარუათ, კალოოკანიშ მახორობა 1 583 978 ადამიერს აკმადგინანს დო ქიანას მაანთხა აბამს რე მახორობაშ მუდანობაშ მეჯინათ. ნოღა ირთჷ ჟირი გეოგრაფიულ ნორთო, ნამუეფიშ ართამი ფართობი 5 333.4 ჰექტარი რე. დუდმაართაშე კალოოკანი ობჟათე ლუსონიშ რეგიონს, რისალიშ პროვინციაშ აკოდგინალუაშა მიშმეშჷ. ასეშო ნოღა ნანანოღაშ რეგიონიშ მასუმა რაიონშა (კამანავა) მიშმურს მალაბონწკჷმა, ნავოტასწკჷმა დო ვენესუელაწკჷმა ართო. ობჟათე კალოოკანს მანილა, კესონი, მალაბონი, ნავოტასი დო ვენესუელა უხურგანს. კომერციული დო ინდუსტრიული აქტივობეფიშ დო ოხორუე ზონეფიშ კომბინირაფაშ გეშა, კალოოკანი ნანანოღაშ რეგიონიშ ოორუე რაიონიშ თარი ურბანული ცენტრი რე. ოორუე კალოოკანიშ ხურგი კესონწკჷმა, ვენესუელაწკჷმა, მარილაოწკჷმა, მეიკაიანწკჷმა დო სან-ხოსე-დე-მონტეწკჷმა იდვალუაფჷ. ნოღაშ თე ნორთი თარო ოხორუე ზონას უკებჷ დო ინდუსტრიული ნოდგჷმეფი ელაზჷმაფათ მერკეთ აფხვადჷნა. რესურსეფი ინტერნეტის კალოოკანი, ტურისტული მანჯღვერე Wikivoyage-ს ოფიციალური ვებ-ხასჷლა Caloocan Profile at PhilAtlas.com History of Caloocan City, Philippines სქოლიო